Carnival Legend

Carnival Legend —  Spirit-კლასის საკრუიზო გემი. უმრავლესი დობილი გემების მსგავსად, შედის Carnival Corporation & plc-ის მფლობელობაში და ოპერირებს კომპანია Carnival Cruise Line-ის მიერ. აგებულია ფინეთის დედაქალაქ ჰელსინკიში, ჰელსინკის ახალ გემთსაშენში, STX Finland-ის მიერ; მშენებლობა 2001 წლის 17 დეკემბერს დასრულდა. 2002 წლის 21 აგვისტოს, ინგლისში, გემი მსახიობმა ჯუდი დენჩმა მონათლა. მისი პირველი მოგზაურობა, რომელიც ამავე დროს Carnival-ის პირველი კრუიზი იყო ევროპაში, იყო სამდღიანი ტურნე ინგლისის ქალაქ ჰარვიჩიდან ამსტერდამისაკენ და უკან დაბრუნება. 

Carnival Legend-ის კაიუტების 80%-ს აქვს ხედი ზღვაზე და მათგან 80%-ს კი საკუთარი აივანი. იგი კარნივალის პირველი გემი იყო, რომელსაც ჰქონდა ალტერნატიული კვების შესაძლებლობა და საქორწინო სამლოცველო. 

ნავსადგურები
2013 წლის აპრილიდან ნოემბრამდე Carnival Legend-ი ასრულებდა კრუიზებს ბალტიისა და ხმელთაშუა ზღვებში. შემდეგ გადაინაცვლა ფლორიდის ქალაქ ტამპაში, საიდანაც დასავლეთ კარიბების 7-დღიანი კრუიზების შესრულება დაიწყო.

2014 წლის თებერვალში გემს განახლებითი სამუშაოები ჩაუტარდა და შემდეგ ავსტრალიაში გადავიდა. 2015 წლის აპრილამდე ასრულებდა 8-12-დღიან კრუიზებს სიდნეიდან წყნარი ოკეანის კუნძულების მიმართულებით. 

ამჟამად, Carnival Legend-ი ავსტრალიის კრუიზებს ასრულებს ზამთარში, ზაფხულში კი ალასკისას. 

ინციდენტები
ბოთლის გახსნა
2002 წლის 21 აგვისტოს, გემის გახსნის ცერემონიაზე, მსახიობმა ჯუდი დენჩმა მხოლოდ მესამე ცდაზე შესძლო შამპანურის ბოთლის გახსნა. „მყავს 13 ნათლული, ახლა კი ამ დიდებული გემის ნათლიაც გავხდი“, — აღნიშნა მსახიობმა.

ძრავის ოთახის გადახურება
2005 წლის 3 აგვისტოს, გემის ქვედა დონეებიდან მძიმე კვამლმა დაიწყო ამოსვლა. რამდენიმე წუთში, სპეციალურმა განცხადებამ ყველას მოუწოდა გემის ზედა ნაწილზე ასვლა. კრუიზის ხელმძღვანელის განცხადებით, პრობლემა ძრავის ოთახის გადახურებით იყო გამოწვეული. რამდენიმე საათში ყველაფერი მოგვარდა, თუმცა არ დაკონკრეტებულა ინციდენტის ზუსტი მიზეზი. 

მგზავრის სიკვდილი
2006 წლის 27 მაისს, ცოლთან შეკამათების შემდეგ, კაიუტის აივნიდან ზღვაში გადახტა 35 წლის პენსილვანიელი მამაკაცი. გემმა 11 საათს დაჰყო გაჩერებულმა. გამოიძახეს სანაპირო დაცვა, თუმცა მამაკაცის ცხედარი ვერ იპოვეს. 

შეჯახება Enchantment of the Seas-თან
2009 წლის 30 სექტემბერს, როდესაც Carnival Legend-ი მექსიკის ქალაქ კოსუმელს ტოვებდა, ძლიერმა ქარმა იგი კომპანია Royal Caribbean Cruise Lines-ის გემ Enchantment of the Seas-ს შეაჯახა. დაზიანდა Carnival Legend-ის ღია გემბანი, ასევე ჩამისხვრა მინები, თუმცა გემმა კრუიზის გაგრძელება შესძლო.

გალერეა

იხილეთ აგრეთვე
Carnival Cruise Lines

რესურსები ინტერნეტში

ოფიციალური საიტი
Carnival Legend Photo Gallery
Carnival Legend ship location

სქოლიო

კატეგორია:საკრუიზო გემები
კატეგორია:Carnival Cruise Lines-ის გემები